靈谿賦雙流郭信可隠居
作者：何耕
朝代：宋

paragraphs: 幽居定何如，頗恨未見之。
主人向我言，喜色融雙眉。
修篁流翠陰，寒溪漾清漪。
領略非一狀，幽妍發餘姿。
空濛雨亦佳，瀲灧晴更奇。
豈惟二江獨，意恐兩蜀稀。
主人信妙士，得此固所宜。
天公閟好景，授受各有時。
豈無多田翁，偃蹇逝莫隨。
素交懷老蒲，秀句紛珠璣。
安得招歸來，爲君賦清詩。
往者不可作，後生欲何爲。